William John Davies (Gwilym Peris)

Nofelydd a dramodydd o Gymro oedd William John Davies (1888 - 1957), a gyhoeddai gan amlaf wrth yr enw Gwilym Peris (ac weithiau fel W. J. Davies yn achos ei ddramâu).

Ei fywyd a'i waith
Roedd yn frodor o Nantperis yn Arfon ond treuliodd ran helaeth ei oes yn byw yn nhref Caernarfon lle gweithiodd fel gard ar y rheilffordd.  Roedd yn sosialydd brwd.  Gwasanaethodd am gyfnod ar Gyngor Tref Caernarfon.

Fel llenor, roedd yn adnabyddus iawn yn lleol.  Un o'r dylanwadau mawr arno oedd Anthropos (R. D. Rowlands), llenor poblogaidd a wasanaethai fel gweinidog Capel Hen Waliau, Caernarfon, lle bu Gwilym Peris yn aelod.  Cyhoeddodd sawl nofel ar ei draul ei hun, i gyd wedi'u lleoli yn ardal Eryri.  Nofelau byr rhamantaidd ydyn nhw, yn ôl chwaeth y cyfnod, ond maent yn cynnwys disgrifiadau cofiadwy o ardal Llanberis a bywyd y werin bobl gynt.  Ysgrifennodd nifer o ddramâu hefyd a bu'n weithgar iawn ym myd y ddrama yn ardal Arfon, gan gynnal dosbarthiadau a darlithio.  Cyfrannai erthyglau yn rheolaidd i'r papur sosialaidd Y Dinesydd Cymreig hefyd.

Llyfryddiaeth
Dramâu (detholiad)
Bwlch-y-groes
Y Llestr Gwannaf
Y Merthyr
Tewach Gwaed na Dŵr
Y Tramp

Nofelau
Rhamant Eryri (Hughes a'i Fab, 1923)
Tonnau'r Nos (Caernarfon, d.d.)
Tros Arw Bant a Bryn (Caernarfon, d.d.)
Y Llwybr Unig (Caernarfon, d.d.)

Ffynhonnell
Dafydd Glyn Jones, 'Pwy oedd yr 'Hen Dramodwyr'?', Y Casglwr (Rhifyn 94, Gaeaf 2008).

Categori:Genedigaethau 1888
Categori:Marwolaethau 1957
Categori:Dramodwyr Cymraeg
Categori:Llenorion yr 20fed ganrif o Gymru
Categori:Nofelwyr Cymraeg
Categori:Pobl o Arfon